Der er veterinær zink, som efter den 26. juni 2022 ikke længere er i spil, og så er der mineralsk zink som fodertilsætningsstof.
Zink er et livsnødvendigt mineral for grises normale vækst. I foder til smågrise tilsættes typisk 100 mg mineralsk zink pr. kg foder som supplement til det naturlige indhold på ca. 30 mg zink pr. kg i foderråvarerne – hvorefter foder har et totalt indhold på ca. 130 mg pr. kg.
Ifølge foderstofloven må der i foder til smågrise maksimalt være et indhold på 150 mg zink pr. kg foder (kilde: Svineproduktion.dk).
Nye studier viser, at grise har behov for 400 mg Zn pr. dag de første 14 dage efter fravænning (nuværende NRC-anbefaling er 46,8 mg Zn/dag ved en kropsvægt for grise på 7-11 kg – denne anbefaling er ikke revideret siden 1979).
Derudover peger resultaterne på, at det optimale foderindhold af zink er 1400 mg pr. kg foder de første 14 dage efter fravænning, hvorved der opnås bedst tilvækst og foderoptag. Det oplyser Assistant Professor Tina Skau Nielsen fra Aarhus Universitet, hvilket man kan læse mere om her.